C 125/400
HR
Službeni list Europske unije
5.4.2023.
srijeda, 14. rujna 2022.
(1.g)
Ovom se Direktivom nastoji osigurati da se, u okviru energetske politike EU-a, potiču ulaganja u proizvodnju energije iz obnovljivih izvora uz istodobno poštovanje energetske suverenosti svake države članice.
(1.h)
Direktiva o energiji iz obnovljivih izvora dio je paketa za ostvarivanje cilja od 55 %, koji će također imati višestruke učinke na Uniju, među ostalim na konkurentnost, otvaranje radnih mjesta, kupovnu moć kućanstava, postizanje klimatskih ciljeva i na razmjer izmještanja emisija ugljika.
Stoga bi trebalo redovito provoditi sveobuhvatnu procjenu objedinjenog makroekonomskog učinka uredbi koje čine paket za ostvarivanje cilja od 55 %.
(2)
Energija iz obnovljivih izvora ima ključnu ulogu u ostvarivanju europskog zelenog plana i postizanju klimatske neutralnosti do 2050., s obzirom na to da energetski sektor uzrokuje više od 75 % ukupnih emisija stakleničkih plinova u Uniji.
Smanjenjem tih emisija stakleničkih plinova energija iz obnovljivih izvora pridonosi i svladavanju izazova povezanih s okolišem, kao što je gubitak bioraznolikosti te onečišćenje tla, vode i zraka pod uvjetom da sama upotreba energije iz obnovljivih izvora ne pogorša te izazove.
Zahvaljujući niskim operativnim troškovima i manjoj izloženosti šokovima povezanim sa cijenama u odnosu na fosilna goriva, obnovljivi izvori energije imaju ključnu ulogu u suzbijanju energetskog siromaštva.
(2.a)
Uz sve više zemalja koje se obvezuju na klimatsku neutralnost do sredine stoljeća, predviđa se da će i domaća i globalna potražnja za obnovljivim tehnologijama rasti i ponuditi značajne mogućnosti za otvaranje novih radnih mjesta, širenje europske industrijske baze obnovljivih izvora energije i stalno europsko vodstvo u istraživanju i razvoju inovativnih tehnologija za obnovljivu energiju, koje zauzvrat povećavaju konkurentsku prednost europskih poduzeća i energetsku neovisnost EU-a o uvozu fosilnih goriva.
(2.b)
Udio bruto finalne potrošnje energije iz obnovljivih izvora u EU-u 2020. je dosegnuo 22 % (4), što je dva postotna boda iznad cilja za udio obnovljive energije u bruto finalnoj potrošnji energije za 2020. predviđenog Direktivom 2009/28/EZ o promicanju uporabe energije iz obnovljivih izvora.
(2.c)
Obnovljiva energija jedan je od glavnih pokretača održivog razvoja te izravno i neizravno doprinosi mnogim ciljevima održivog razvoja, uključujući one koji se odnose na smanjenje siromaštva, obrazovanje, vodu i sanitarne uvjete.
Obnovljivi izvori energije također donose velike društveno-gospodarske koristi, stvaraju nova radna mjesta i potiču lokalne industrije.
(2.d)
Na međunarodnoj razini, na 26. sastanku Konferencije stranaka Okvirne konvencije UN-a o promjeni klime održanom 2021.
(COP 26) Komisija se, zajedno s globalnim partnerima, obvezala ukinuti izravnu potporu za međunarodnu uporabu energije iz fosilnih goriva bez smanjenja emisija i ta sredstva koristiti za uvođenje obnovljive energije.
(2.e)
Na 26. sastanku Konferencije stranaka Komisija je zajedno sa svjetskim čelnicima povećala globalnu razinu ambicije u pogledu očuvanja i oporavka globalnih šuma i ubrzanog prelaska na prijevoz s nultom razinom emisija.
(2.f)
Proizvodnja energije iz obnovljivih izvora često se odvija na lokalnoj razini i ovisi o regionalnim MSP-ovima.
Države članice stoga bi trebale u potpunosti uključiti lokalna i regionalna tijela u utvrđivanje ciljeva i popratnih mjera politike.
(2.g)
Budući da je oko 35 milijuna Europljana pogođeno energetskim siromaštvom (5), politike obnovljivih izvora energije imaju važnu ulogu u svakoj strategiji za borbu protiv energetskog siromaštva i ranjivosti potrošača.
(4) (5)
https://ec.europa.eu/eurostat/web/products-eurostat-news/-/ddn-20220119-1 Preporuka Komisije (EU) 2020/1563 od 14. listopada 2020. o energetskom siromaštvu.